தனக்குப் பொருந்தும்படியான கதையைத் தெரிவு செய்வதிலேயே விஜய் ஆண்டனியின் ரகசியம் இருக்கிறது. இம்முறையும் அதை மிகச் சரியாகவே செய்துள்ளார். விஜய் ஆண்டனியின் முகத்தில் இயல்பாகவே தெரியும் தயக்கம், பிச்சையெடுக்க அவர் படும் சிரமங்களோடு கச்சிதமாய் ஒத்துப் போகிறது. பிரசன்னாவின் ஒளிப்பதிவில் விஜய் ஆண்டனி ‘பளீச்’ எனத் தெரிகிறார். காட்சிகளுக்கான ஒளிக் கலவையை அதிகம் கவனம் செலுத்தியுள்ளதால், ஒளிப்பதிவும் கதை சொல்கிறது. ஸ்டன்ட் மாஸ்டர் சக்தி சரவணன், சண்டைக் காட்சிகளை விஜய் ஆண்டனிக்கு ஏற்றாற்போல் அமைத்துள்ளார். சண்டைக் காட்சிகளில் நம்பகத்தன்மையை உருவாக்க படத்தொகுப்பாளர் வீர செந்தில் ராஜும் தன் பங்கைச் செறிவாகச் செய்துள்ளார்.